CELEX: 32021D0008
Language: hu
Date: 2020-12-23 00:00:00
Title: Az Európai Parlament és a Tanács (EU) 2021/8 határozata (2020. december 23.) a Bizottságnak az Európai Beruházási Alap engedélyezett tőkéjének emelése melletti szavazásra való felhatalmazásáról

2021.1.7.   
               
               
                  HU
               
               
                  Az Európai Unió Hivatalos Lapja
               
               
                  L 3/1
               
            
         AZ EURÓPAI PARLAMENT ÉS A TANÁCS (EU) 2021/8 HATÁROZATA
         (2020. december 23.)
         a Bizottságnak az Európai Beruházási Alap engedélyezett tőkéjének emelése melletti szavazásra való felhatalmazásáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 173. cikke (3) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         az Európai Gazdasági és Szociális Bizottsággal folytatott konzultációt követően,
         rendes jogalkotási eljárás keretében (1),
         mivel:
         
                     (1)
                  
                  
                     Az Európai Beruházási Alap (a továbbiakban: az Alap) alapokmánya 5. cikkének (2) bekezdése úgy rendelkezik, hogy az Alap engedélyezett tőkéje az Alap közgyűlésének (a továbbiakban: a közgyűlés) határozatával, a leadott szavazatok 85 %-os többsége mellett emelhető.
                  
               
                     (2)
                  
                  
                     Tekintettel a Covid19-válság várható hatására, valamint a célból, hogy a 2021–2027 közötti időszakra vonatkozó többéves pénzügyi keret részét képező InvestEU programot létrehozó európai parlamenti és tanácsi rendeletre irányuló javaslat végrehajtásával és az Alap nemzeti és regionális programok irányításában betöltött szerepének továbbfejlesztésével hozzájáruljanak az Unió és az Alap válságra való reagálásához, azonnal szükség van az Alap engedélyezett tőkéjének 2 870 000 000 EUR-val történő emelésére.
                  
               
                     (3)
                  
                  
                     Az Alap igazgatótanácsa (a továbbiakban: az igazgatótanács) úgy határozott, hogy kérelmet nyújt be a közgyűléshez az Alap engedélyezett tőkéje 2 870 darab új részvény kibocsátása révén, 2 870 000 000 EUR-val történő emelésének jóváhagyása iránt, valamint az ilyen tőkeemelést érintő, többek között fizetési szabályok jóváhagyása iránt. A tőkeemelés jóváhagyása esetén minden egyes új részvény névértéke 1 000 000 EUR lesz, a befizetési arány pedig minden egyes jegyzett részvény esetében a névértékének 20 %-a lesz. A közgyűlésnek az Alap alapokmányának 7. cikke (3) bekezdésében megállapított feltételek mellett lehetősége lenne követelni a fennmaradó 80 % befizetését. Minden meglévő vagy újonnan kibocsátott részvény egyenlő értékű lesz, és minden szempontból egyenlő jogokat fog hordozni.
                  
               
                     (4)
                  
                  
                     Az igazgatótanács javasolta, hogy az újonnan engedélyezett részvényeket egyetlen jegyzési időszakban bocsássák jegyzésre, amely a tőkeemelés közgyűlés általi jóváhagyását követően azonnal megkezdődik, és 2021. szeptember 30-án ér véget. Az Unió a közgyűlés határozatában megállapított feltételek szerint vehet majd részt a jegyzésben, miután az Unió tőkeemelésben való részvételét jóváhagyó jogi aktus hatályba lépett.
                  
               
                     (5)
                  
                  
                     Annak lehetővé tétele érdekében, hogy az Unió képviselője a közgyűlésben a lehető leghamarabb szavazzon a tőkeemelésről, helyénvalónak tűnik kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes és tíznapos időszak alól. Ugyanezen okból e határozatnak a kihirdetését követő napon hatályba kell lépnie,
                  
               ELFOGADTA EZT A HATÁROZATOT:
         
            1. cikk
            A Bizottság felhatalmazást kap arra, hogy az Európai Beruházási Alap közgyűlésében az Unió nevében az Alap engedélyezett tőkéjének 2 870 000 000 EUR-val történő javasolt emelése mellett szavazzon.
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. december 23-án.
            
               
                  az Európai Parlament részéről
               
               
                  az elnök
               
               M. SASSOLI
            
            
               
                  a Tanács részéről
               
               
                  az elnök
               
               M. ROTH
            
         
         
            (1)  Az Európa Parlament 2020. december 15-i álláspontja (a Hivatalos Lapban még nem tették közzé) és a Tanács 2020. december 22-i határozata.